section_heading: Koncept
paragraph_text: Koncept emisije takav je da voditelj, Dušan Bućan i hipnotizer Timoteo Crnković, u studiju showa jednom tjedno ugošćuju zvijezde poznate javnosti koje su pristale proći kroz proces hipnoze. Zvijezde koje su se podvrgnule hipnozi nalaze se na pola puta između sna i jave, i to sve pred kamerama zabavnog showa u kojem se izmjenjuju snimljeni skečevi zvijezda u najrazličitijim životnim situacijama s hipnozama uživo na samoj pozornici u studiju gdje zvijezde, upravo tijekom emisije, imaju priliku po prvi puta pogledati se u hipnotiziranom stanju. Žarište je showa sadržano u scenskoj hipnozi - scenskom prikazu moći sugestije u kojem je bitno da se sama osoba osjeća dobro, a da je publika jednako zabavljena. Osobe koje su otvorene prema hipnozi zapravo su pozitivne, zabavne i kreativne, dok su osobe koje se teže prepuštaju hipnozi one koje više analiziraju i racionaliziraju; imavši to na umu, hipnotizer prethodno provodi svojevrsno testiranje kandidata kako bi utvrdio njihovu spremnost i kompetentnost za proces prepuštanja, kako sam kaže, ugodnoj hipnotičkoj opuštenosti. Show niti dokazuje, niti opovrgava moći hipnoze jer o ovom će fenomenu uvijek biti podijeljenim mišljenja. Upravo se uz pomoć hipnotizera može vidjeti niz poznatih osoba kakve nikada do sada nije bilo prilike vidjeti. Show karakterizira niz zabavnih, smiješnih, neobičnih i iznenađujućih situacija kroz koje prolaze sudionici ovog izazova, te će se zajedno s gledateljima zabaviti gledajući kako su ih savladali.